ඇපලෝ 10
ඇපලෝ 10 (1969 මැයි 18-26) යනු නාසා ආයතනයේ ඇපලෝ වැඩසටහන යටතේ සිදු කෙරුණු හතරවැනි මිනිසුන් සහිත අභ්‍යවකාශ ගමනයි. එමෙන්ම, එය මිනිසුන් සහිත අභ්‍යවකාශ යානයක් චන්ද්‍රයා වටා කක්ෂගත වූ දෙවැනි අවස්ථාවද වෙයි. ප්‍රථම වරට මිනිසුන් චන්ද්‍රයා මත ගොඩබැසීමට පෙර, ඇපලෝ අභ්‍යවකාශ යානයේ සියලුම සං‍රචක සහ ක්‍රියා පටිපාටීන් පරික්ෂා කිරීමේ අරමුණින් මෙම මෙහෙයුම සිදු කෙරුනි. පෘථිවියෙන් පිටත්වී චන්ද්‍රයා වටා කක්ෂයකට ඇතුලු වීමෙන් පසු, අභ්‍යවකාශගාමී ජෝන් යන්ග් අණදෙන සහ සේවා මොඩියුලය (CSM) තුලම රැඳී සිටිද්දී, තෝමස් ස්ටැෆර්ඩ් සහ ජීන් සර්නන් විසින් චන්ද්‍ර මොඩියුලය (LM) සඳේ මතුපිටට කි.මී. 15.6 ක් පමණ ආසන්නයට රැගෙන යන ලදී. එහෙත් ඔවුන් චන්ද්‍රයා මත ගොඩබැසීමක් සිදු නොකරම නැවතත් අණදෙන සහ සේවා මොඩියුලය සමග තටාකගත විය. චන්ද්‍රයා වටා කක්ෂ 31 ක් සම්පූර්ණ කළ ඇපලෝ 10, පිටත්වීමෙන් දින 8 කට පසුව ආරක්ෂිතව නැවතත් පෘථිවිය වෙත ළඟාවිය. ඉන් මාස දෙකකට පමණ පසු සිදු කෙරුනු ඇපලෝ 11 මෙහෙයුම මගින් ප්‍රථම වතාවට චන්ද්‍රයා මතට මිනිසුන් ගොඩබසිනු ලැබීය.

ආශ්‍රිත